ועדת הכלכלה, כנסת 23, פרוטוקול מספר 29, 2020-07-15 09:00

יעקב מרגי: בוקר טוב לכולם, אני מתכבד לפתוח את ישיבת ועדת הכלכלה של הכנסת.

יעקב מרגי: היום 15 ביולי 2020, כ"ג בתמוז התש"ף.

יעקב מרגי: הנושא הוא יישום החוק בנושא איסור פרסומת והגבלת שיווק של מוצרי טבק ועישון.

יעקב מרגי: לקראת סוף הכנסת העשרים היו פה דיונים ותהום כל העיר.

יעקב מרגי: אני יהודי מאמין ואני אתן גילוי נאות – לפני שפנו לחבר הכנסת יהודה גליק לקדם את זה, בדקו את הדופק אצלי.

יעקב מרגי: אני לא אומר שצפיתי, אבל היו לי עיסוקים.

יעקב מרגי: הייתי יושב-ראש ועדת החינוך.

יעקב מרגי: אמרתי: תעשה לי טובה, אני לא בנוי לזה.

יעקב מרגי: תן את זה למישהו אחר.

יעקב מרגי: ואני שמח שרק ג'ינג'י יכול היה לצלוח את זה.

יהודה גליק: צריך לתת זכויות גם לקודמך איתן כבל.

יעקב מרגי: לא, לא, לא.

יעקב מרגי: תן לי.

יעקב מרגי: לפעמי מפלגה עם 15 מנדטים יכולה לא להיות נחשבת ואין לה כוח, לעומת מפלגה שהיא עם ארבעה מנדטים.

יעקב מרגי: למה?

יעקב מרגי: כי היא לשון מאזניים.

יעקב מרגי: יהודה היה חבר כנסת שהיווה לשון מאזניים ולא היה כדאי להתעסק איתו בקואליציה.

יעקב מרגי: הוא הצליח להעביר את זה והיום באנו לשמוע ולראות מה נעשה עם החוק הזה.

יעקב מרגי: משרד הבריאות איתנו?

לאה ורון: כן, אדוני, משרד הבריאות בזום.

יעקב מרגי: בואו ניתן למשרד הבריאות לתת לנו סקירה.

חיים גבע הספיל: בוקר טוב.

יעקב מרגי: בוקר אור, תציג את עצמך ופרוס את משנתך.

חיים גבע הספיל: אני מרכז בכיר מניעת עישון במשרד הבריאות.

חיים גבע הספיל: אני יכול לסקור מה קרה בנושא הזה.

חיים גבע הספיל: ביום האחרון של הכנסת העשרים, ב-31 בדצמבר 2018, החוק אושר.

חיים גבע הספיל: הוא פורסם ברשומות ב-8 בינואר ומאז התחלנו לספור את התכולה של סעיפים שונים בחוק.

חיים גבע הספיל: היו לו כמה פעימות; היו הוראות שנכנסו כבר במרס, הוראות שנכנסו ביולי; הוראות שנכנסו רק בינואר השנה וההוראות האחרונות נכנסנו לתוקף ביוני השנה.

חיים גבע הספיל: מבחינת החוק, אין ספק שהוא עשה מהפכה מאוד משמעותית.

חיים גבע הספיל: הוא בעצם מביא אותנו לאיזשהו יישור קו עם החקיקה המקובלת בעולם המערבי ובכלל ביחס לרגולציה על פרסום ושיווק של מוצרי עישון, מוצרי טבק ומוצרי עישון אחרים.

חיים גבע הספיל: זה אומר גם הסיגריות, הנרגילות וכל מה שקשור לטבק, וגם מוצרים נוספים שנכנסו לשוק של ההתמכרות לניקוטין, כמו הסיגריות האלקטרוניות ותחליפי עישון צמחיים למיניהם.

חיים גבע הספיל: השוק הזה מאוד התרחב ומצא כל מיני דרכים חלופיות בשנים האחרונות כדי להתמודד עם רגולציה.

חיים גבע הספיל: הוא מאוד התרחב והוא כולל לא רק סיגריות אלא גם מוצרים אחרים.

חיים גבע הספיל: החוק שלנו, כחוק צופה פני עתיד, בעצם נותן מראש התייחסות לכל המוצרים השונים, גם אם הם מבוססים על טבק או לא.

חיים גבע הספיל: אני קורא לזה החוק שלנו, למרות שזאת הייתה הצעת חוק פרטית של חברי הכנסת גליק וכבל.

חיים גבע הספיל: בכל זאת, זאת הצעה שמבוססת בעיקרה על הצעת חוק ממשלתית במסגרת התוכנית הלאומית לצמצום העישון ונזקיו, החלטת הממשלה בנושא וההובלה של משרד הבריאות.

חיים גבע הספיל: אנחנו ניסינו כבר ב-2014-2013 להוביל את הצעת החוק הזאת באופן רחב יותר, שיכלול גם פרק של אכיפה, אבל אותה הצעה ממשלתית נעצרה ונתקעה ובסופו של דבר היא נמחקה.

חיים גבע הספיל: הוחלה עליה רציפות בכנסת הבאה ובסופו של דבר היא נמחקה ונפלה.

חיים גבע הספיל: לפני שהספקנו להוביל את ההצעה הזאת בגרסה מחודשת, נוצרה הזדמנות דרך ההצעה הפרטית של חברי הכנסת לשעבר גליק וכבל.

חיים גבע הספיל: המשרד תמך וסייע להוביל אותה לסיום מוצלח.

חיים גבע הספיל: לכן אני כן גאה להשתייך ולומר שזאת הצעה שלנו, כי היא באמת נעשתה במשולב עם קואליציה של ארגונים ובעבודה משותפת.

חיים גבע הספיל: ההצעה הזאת באמת עשתה מהפכה והיא מכסה המון תחומים.

חיים גבע הספיל: המהפכה הזאת כבר מורגשת בשוק, כי הרבה מאוד מהתחומים שהיא מכסה, נוגעים לנראות מבחינת איסור פרסום במדיות השונות ובנקודות המכירה.

חיים גבע הספיל: יש החרגות, כמובן – החרגת הפרסום בעיתונות הכתובה ויש מגוון הוראות.

חיים גבע הספיל: החפיסות נראות אחרת – כולן בצבע אחיד, חום ודוחה, עם אזהרה שגדולה פי שניים על כל מוצרי העישון למיניהם: גם סיגריות, גם מוצרי טבק וגם מוצרי עישון אחרים.

יעקב מרגי: הצבע החום נפגע ממך עכשיו.

חיים גבע הספיל: זה גוון מסוים של צבע חום.

יעקב מרגי: אני רגיש לחום כי אני בא מהנגב.

חיים גבע הספיל: זה לא חול נגב.

חיים גבע הספיל: זה חום ירוק כהה.

חיים גבע הספיל: הוא צבע אחיד לא רק אצלנו אלא בעולם.

חיים גבע הספיל: כל המדינות שמיישמות את אותה מדיניות של עיצוב אחיד, משתמשות באותו גוון של צבע.

חיים גבע הספיל: הוא בהחלט צבע דוחה מתוך מטרה מאוד ברורה.

חיים גבע הספיל: החוק הזה עשה הבדל מאוד משמעותי בנראות גם של מוצרי העישון וגם מבחינת איסור פרסום.

חיים גבע הספיל: גם בנקודות המכירה – היום אתה כבר לא רואה קיר צבעוני של סיגריות.

חיים גבע הספיל: גם הצבע החום של החפיסות של מוצרי העישון – גם הן חייבות להיות נסתרות – בהחלט עזר לנו להרחיק את העישון או להסתיר אותו מהאופן הבולט שבו הוא היה מוצג קודם.

חיים גבע הספיל: הוספנו גם כמה מנגנונים שמאפשרים בקרה על היישום של החוק, למשל כל מנגנוני הדיווח למיניהם.

חיים גבע הספיל: חברות מוצרי העישון מחויבות היום להעביר דיווח שנתי על כל פרסומת שהם עשו, באיזה עיתון, באיזה עמוד, באיזה גודל המודעה ואיפה התפרסמה מודעת הנגד, אותה מודעה שמשרד הבריאות קובע, שצריכה להיות בגודל זהה למודעת הפרסומת – באיזה עמוד, באיזה עיתון, באיזה שטח.

חיים גבע הספיל: את הדיווח הזה הם מעבירים לנו פעם בשנה ואנחנו גם מפקחים על זה באופן יום-יומי דרך חברת יפעת תקשורת, שמעבירה לנו דיווח יומי על כל פרסומת, כך שזה מאפשר לנו בקרה על היישום של הסעיף הזה.

חיים גבע הספיל: יש דיווח נוסף שהם מחויבים להעביר פעם בשנה לגבי תכולה ופליטה ממוצרי עישון.

חיים גבע הספיל: זה החל ביוני השנה ועבר רק חודש וחצי מאז שזה התחיל, ואנחנו כרגע מרכזים את כל הדיווחים שהתקבלו ומפטלים בזה.

תמר זנדברג: הדיווח כבר הועבר פעם אחת?

חיים גבע הספיל: כן.

חיים גבע הספיל: הדיווח הועבר למשרד הבריאות.

חיים גבע הספיל: על פי החוק, הדיווח הזה יהיה גם נגיש לציבור אחרי שנעבור, נראה ונטפל בכל מיני נושאים שקשורים לסודות מסחריים, שהחוק מספק איזושהי הגנה לחברות מוצרי העישון.

חיים גבע הספיל: אנחנו צריכים לוודא שאין שם חשיפה של סודות מסחריים.

חיים גבע הספיל: לנו יש את כל המידע ואנחנו נראה מה אפשר מתוכו להנגיש לציבור, כמו שאנחנו נדרשים.

חיים גבע הספיל: גם לגבי הפרסומות, אנחנו מדווחים את זה פעם בשנה.

חיים גבע הספיל: יש את דוח שר הבריאות על העישון והוא כולל את כל המידע על הוצאות על פרסומות של חברות מוצרי העישון.

חיים גבע הספיל: שם אנחנו מפרסמים את הנתונים באופן שבו החוק דורש מאיתנו לפרסם את זה, לא פר חברה אלא באופן מרוכז.

חיים גבע הספיל: יש כמה מנגנונים בחוק שמאפשרים לנו בקרה.

חיים גבע הספיל: אנחנו נמצאים היום בתהליך מאוד משמעותי של רפורמה של רישוי עסקים, במה שקשור למפרט האחיד ולהקלת הרגולציה.

חיים גבע הספיל: זה הולך להיות מנגנון מאוד משמעותי מבחינתנו של אכיפה, כי הרפורמה ברישוי עסקים והמפרט האחיד יחולו על כל מקום שמוכר מוצרי עישון.

חיים גבע הספיל: העמידה בדרישות החוק השונות תהווה תנאי ברישיון העסק.

חיים גבע הספיל: באופן הזה, בית עסק שלא ישמור על החוק ועל כל ההוראות הרלוונטיות, יהיה ניתן להפעיל מולו סנקציה שיכולה להגיע עד לשלילת רישיון עסק.

יעקב מרגי: מי?

יעקב מרגי: מי יפעיל?

יעקב מרגי: למי סמכויות האכיפה?

חיים גבע הספיל: באופן ספציפי, לגבי המפרט של רישוי עסקים, זה באחריות הרשות המקומית ובשגרה הם דואגים לעבוד מול העסקים.

חיים גבע הספיל: זהו אותו מנגנון של רישוי ופיקוח על כך שהעסקים עומדים בדרישות הרגולטוריות השונות – כיבוי אש, ממשלה, ביטחון, תברואה וכדומה.

חיים גבע הספיל: בחלק מהרפורמה ברישוי עסקים גם הכנסנו את כל הדרישות של החקיקה שנוגעות לחוק הזה ולחקיקה נוספת רלוונטית.

חיים גבע הספיל: גם לשכות הבריאות שלנו, פקחי בריאות הסביבה וגם הפקחים של רישוי עסקים – בתי עסק שלא יעמדו בהוראות החוק, בין אם אנחנו ראינו את זה ובין אם קיבלנו תלונות מהציבור, אפשר יהיה לבדוק את אותן תלונות או הפרות ולהתחיל תהליך של אכיפה דרך מנגנון רישוי עסקים, שהוא מנגנון מאוד משמעותי.

חיים גבע הספיל: אנחנו רואים את זה היום גם באכיפה בנושא הקורונה.

יעקב מרגי: הוא מנגנון איכותי ואגרסיבי כשמדובר באגרת רישוי עסק ובאגרת שילוט.

יעקב מרגי: בתוך עמי אנוכי יושב.

יעקב מרגי: אני לא מבין מה הציפיות שלך מאכיפה לפי חוק רישוי עסקים.

יעקב מרגי: אתה מבין, כבודו, מר פינדרוס?

חיים גבע הספיל: אם וכאשר יהיו הפרות של פרסום שלטים בניגוד לחוק, למשל, אי-הצגה של מוצרי עישון, הפרות של שילוט איסור מכירה לקטינים או שמוכרים לקטינים, תהיה למשרד הבריאות מול הרשות המקומית אפשרות לפעול במסלול הזה, דרך המנגנון של רישוי עסקים, כולל אפילו להסיר את הרישיון שאנחנו נותנים, את האישור שלנו לרישיון העסק במרכיבים שעליהם אנחנו אחראים.

חיים גבע הספיל: זה מנגנון שהוא מאוד משמעותי והוא בהחלט מהווה גורם מרתיע.

חיים גבע הספיל: כרגע זה נמצא עדיין בתהליך ואני מקווה שזה יסתיים ממש בימים או בשבועות הקרובים, אחרי תקופה ארוכה של עבודה בנושא הזה ושדרוג שלו, בהמשך לתיקון החוק.

יעקב מרגי: גם אתם הייתם בתקופה של ממשלת מעבר במשרד?

יעקב מרגי: הוועדות לא עבדו, אבל אתם?

יעקב מרגי: החוק מ-2019.

חיים גבע הספיל: לא.

חיים גבע הספיל: לדרגים המקצועיים אין משמעות מבחינת בחירות.

יעקב מרגי: אני הבנתי, רק שאלתי.

תמר זנדברג: אנחנו שנה וחצי אחרי כניסת החוק לתוקף.

יעקב מרגי: זאת השאלה.

יעקב מרגי: אנחנו שנה וחצי אחרי כניסת החוק לתוקף ואתה עדיין בהתארגנויות.

תמר זנדברג: מה עובד, מה לא עובד.

חיים גבע הספיל: לא, לא.

חיים גבע הספיל: אני אבהיר.

חיים גבע הספיל: החוק, כמו שהוא נוסח באופן מאוד מכוון וברור, ניתן ליישום מלא מהרגע הראשון, והוא לא נדרש לשום תקנות כדי שאפשר יהיה להפעיל את אותם סעיפים שהתכוונו להפעיל.

חיים גבע הספיל: היו נושאים שעדיין לא היו בשלים מבחינת החוק והם כן דורשים תקנות.

חיים גבע הספיל: למשל, לציין את ההפניה לגמילה מעישון, לשים את זה על כל חפיסה כך שכל מעשן יראה מול העיניים את מספר הטלפון של מוקד הגמילה.

יעקב מרגי: מר גבע, תודה רבה בשלב הזה.

יעקב מרגי: היועץ המשפטי של הוועדה רוצה לשאול אותך שאלה.

יעקב מרגי: לאחר מכן אני אתן את רשות הדיבור ליועצת המשפטית של המשרד שביקשה להוסיף דברים.

איתי עצמון: מר גבע, כמו שאתה בוודאי יודע, החוק כולל הוראות רחבות הרבה יותר מאשר הוראות שנוגעות לעניין של עסקים או פעילות של עסקים.

איתי עצמון: למשל, הגדרות של פרסומת שמאוד הורחבו בחוק.

איתי עצמון: מי בדיוק אמור לאכוף את ההוראות האלה?

איתי עצמון: למשל, לעניין הפרסום בעיתונות המודפסת והמודעות שמשרד הבריאות מחייב לפרסם בעיתונים כנגד הפרסומות למוצרי עישון.

איתי עצמון: ההוראות של החוק לא מדברות רק על הצעת מוצרי עישון למכירה או על אזהרות על חפיסות המוצרים.

איתי עצמון: מי אוכף במקרים האלה?

תמר זנדברג: חיים, אם אפשר להוסיף שאלה.

תמר זנדברג: זה בעצם דיון ראשון וזה המקום לברך את הוועדה.

תמר זנדברג: הוועדה הזאת עשתה עבודה – בוא ניקח אחריות קולקטיבית אחורה.

תמר זנדברג: אני באמת רוצה לציין את יהודה גליק שיושב כאן ואת חברי הכנסת שכבר לא נמצאים: איתן כבל, דב חנין, יעל גרמן.

יהודה גליק: אייל בן ראובן.

תמר זנדברג: אייל בן ראובן.

תמר זנדברג: באמת הייתה כאן עבודה מדהימה על החוק הזה.

תמר זנדברג: אנחנו נמצאים כאן סוף סוף אחרי שלוש כנסות בדיון ראשון, שאמור לפקח על היישום ועל הכניסה לתוקף.

תמר זנדברג: אני יכולה להגיד סתם משיטוט ברחוב, שהנושא של הקופסאות האחידות והנושא של ההצגה בקיוסקים אכן קורה ועובד, לפחות ברוב המקומות שאני רואה כעוברת אורח.

תמר זנדברג: לגבי שאר הדברים, אם תוכל לדווח לנו.

תמר זנדברג: היועץ המשפטי נגע בקצרה בסעיפים המרכזיים של החוק מבחינת פרסום, הצגה ואכיפה.

תמר זנדברג: מה קיים ומה לא קיים בעבודה שלכם, שנוכל להבין באופן הכי ברור.

יעקב מרגי: זאת מהות הסקירה שאתם אמורים לתת היום.

תמר זנדברג: הוא נתן סקירה מה החוק כולל; הוא לא אמר מה עובד ומה לא.

יעקב מרגי: כי הוא ידע שחברי הכנסת התחלפו ורק תמר זנדברג נשארה פה.

יעקב מרגי: בבקשה.

חיים גבע הספיל: אני אשלים לגבי שני הנושאים.

חיים גבע הספיל: הראשון, לגבי כל מה שקשור לפרסומת נגדית ולפרסום בעיתונים.

חיים גבע הספיל: כמו שאמרתי, יש את חובת הדיווח השנתית שאנחנו מקבלים, וזה פעם בשנה.

חיים גבע הספיל: אומנם זה דיווח משמעותי עם הצהרה והכול, ולכן הוא מאוד מקיף.

חיים גבע הספיל: אני מקבל טבלה שמסכמת את כל הפרסומות של כל יבואן או משווק של מוצר כלשהו, עם פירוט פר מודעה ברמת המקום וגודל המודעה.

חיים גבע הספיל: זה נותן לי יכולת פיקוח רטרואקטיבית.

חיים גבע הספיל: גם ברמה היום-יומית אני מקבל בכל בוקר דיווח על כל פרסומת שמופיעה בעיתון, באיזה מקום ובאיזה עמוד והאם הייתה או לא הייתה מודעת נגד.

חיים גבע הספיל: זה מאפשר לי גם דיווח ישיר.

חיים גבע הספיל: בשבוע שעבר, למשל, קיבלנו תלונות על שני עיתונים של החברה החרדית, שבהם היו פרסומות למוצרי עישון ופרסומות נגד, אבל לא בצמידות כמו שדורש החוק.

חיים גבע הספיל: באמת בדקנו את הנושא, פנינו לאותן מערכות והבהרנו את החוק.

חיים גבע הספיל: דרשנו שזה לא יחזור על עצמו.

חיים גבע הספיל: אני יכול להגיד שיש אכיפה של הנושא הזה ברמה יום-יומית כי זה פשוט יחסית, אין לי עשרות אלפי נקודות מכירה.

חיים גבע הספיל: יש פה בסך הכול כמות קטנה של עיתונים ואני מקבל עליהם דיווח יומי.

יעקב מרגי: חיים, בוא נתרכז בסיכום הסקירה שלך בשאלה.

יעקב מרגי: תאמר לוועדה מה עוד צריך להשלים – אם צריך להשלים – מטלות שהחוק חייב אתכם.

חיים גבע הספיל: חוץ מהפרסומות, שזה קל יחסית כי יש לי מעט גורמים שיכולים לעבור עבירות – אין הרבה עיתונים וקל לפקח עליהם – נזכיר גם את נושא עיצוב מוצרי העישון.

חיים גבע הספיל: רובם המוחלט של המוצרים מיובאים וכך, בשיתוף פעולה עם המכס, עוד במעמד היבוא ולפני שזה נכנס לשטחי הארץ, כשזה עוד במחסנים, אנחנו יכולים לטפל בזה.

חיים גבע הספיל: רק אתמול בשיתוף פעולה אסרנו משלוח של כמות משמעותית של טבק, שלא סומן כנדרש גם מבחינת היצוא וגם מבחינת האזהרות.

חיים גבע הספיל: בגלל שזה עובר דרך מנגנון נוסף של יבוא ויש פיקוח של המכס, שיתוף הפעולה מאפשר אכיפה יעילה.

חיים גבע הספיל: אני אוסיף ואומר שאין לנו מנגנון אכיפה לחוק הזה.

חיים גבע הספיל: הוא חוק משנת 83' ואז לא הוכנס לו מנגנון אכיפה.

חיים גבע הספיל: אומנם בתיקון הממשלתי הייתה הצעה למנגנון אכיפה, אבל בהצעה הפרטית, כמו שהיא בסוף הוגשה ואושרה, לא הייתה התייחסות לנושא אכיפה.

חיים גבע הספיל: נכון להיום אין תקנים, אין מנגנון שמאפשר את כל הנושא של אכיפה מינהלית עם עיצומים וקנסות.

חיים גבע הספיל: אין לנו את המערך המשפטי המגבה, אין לנו את מערך הגבייה של זה, וגם אין לנו התקציב שמוקדש לזה.

חיים גבע הספיל: לכן, החוק כרגע לא רלוונטי מהבחינה הזאת שהוא לא נותן את הסמכויות.

יעקב מרגי: את זה אנחנו יודעים.

יעקב מרגי: ביקשתי לדעת איזה מטלות לא השלמתם עם החקיקה.

חיים גבע הספיל: החקיקה, כמו שהיא, מאפשרת יישום של הכול.

חיים גבע הספיל: עכשיו אנחנו עובדים על תקנות לנושא של סימון ההפניה למוקד הטלפוני לגמילה מעישון על החפיסה, שזה דורש תקנות; אנחנו עובדים על נושא של סידור השילוט בנקודות המכירה.

יעקב מרגי: מה זה "עובדים"?

יעקב מרגי: החוק הוא מ-2019 עוד מעט מסתיימת 2020 ואתה אומר לי "אנחנו עובדים"?

יעקב מרגי: כשמשרד ממשלתי אומר לי שהוא עובד, אני מסתכל על 2025.

חיים גבע הספיל: אני מדגיש שוב שהחוק, כמו שהוא חוקק מאפשר יישום מלא של כל הנושאים שהיו רלוונטיים וכשירים ליישום, והם נוסחו בצורה כזאת בחוק, שהם מאפשרים יישום מלא מהרגע הראשון.

חיים גבע הספיל: לשר ניתנה אפשרות להתקין תקנות כדי ליישם דברים נוספים.

יעקב מרגי: ניתנה אפשרות או שהוא נדרש להתקין תקנות?

יעקב מרגי: יש בניסוח משפטי רשאי או חייב.

חיים גבע הספיל: יש דברים שבהם לשר ניתנה אפשרות לתקן ולהוסיף, למשל איך ייראה מספר הטלפון, באיזה עיצוב ישימו אותו על החפיסה.

חיים גבע הספיל: זה משהו שנדרש לאשר בתקנות.

יעקב מרגי: מר גבע, בשלב הזה נעשה פאוזה.

יעקב מרגי: היועצת המשפטית רצתה להשלים משהו ונפתח את הדיון.

יעקב מרגי: אם נצטרך אותך, אתה איתנו כאן.

יעקב מרגי: בבקשה, היועצת המשפטית של משרד הבריאות.

טל וינר שילה: חיים כבר פירט את הדברים האמורים.

יעקב מרגי: אל תחזרי על מה שהוא אמר באריכות.

יעקב מרגי: תדברי על מה שהוא לא אמר.

טל וינר שילה: אני אדבר בקצרה על חוק רישוי עסקים.

טל וינר שילה: בימים הקרובים אנחנו נפרסם להערות הציבור מפרט אחיד של פריט 614 בצו רישוי עסקים.

טל וינר שילה: זה בעצם הפריט שמסדיר את כל הנושא של חנויות למוצרי עישון וטבק.

טל וינר שילה: אלה המקומות שבהם אנחנו רואים יותר הפרות מאשר על אריזות אחידות.

טל וינר שילה: אנחנו כמעט לא רואים בשוק אריזות שאינן אחידות.

טל וינר שילה: ההפרות העיקריות הן שם וזה מה שיאפשר לרשות המקומית לאכוף את כל הפירוש של החוק על ידי פקחים מקומיים, עד לרמה של ביטול רישיון העסק של המקום.

טל וינר שילה: זאת התוספת שלי לעניין.

יעקב מרגי: תודה.

יעקב מרגי: איתי עצמון, בבקשה.

איתי עצמון: הקושי ביישום החוק, כפי שחברי הכנסת כבר הבינו, איננו נובע מתקנות שלא הותקנו עדיין.

איתי עצמון: זה נכון שבחוק עצמו יש כמה וכמה הוראות שמסמיכות את שר הבריאות להתקין תקנות בנושאים שונים, אבל עיקר הוראות החוק בהחלט ניתן ליישום גם ללא תקנות.

איתי עצמון: הבעיה המרכזית בחוק הזה, והדברים עלו גם בעת הדיונים בכנסת העשרים, היא למעשה היעדר סמכויות אכיפה ופיקוח של משרד הבריאות.

איתי עצמון: האכיפה היחידה שקיימת כרגע בחוק היא אכיפה פלילית וכולנו מכירים את המורכבות של ההליך הפלילי, משך הזמן והעלויות שהוא כרוך בהם.

איתי עצמון: לכן, כל עוד אין סמכויות פיקוח ואכיפה למפקחי משרד הבריאות ואין אכיפה מינהלית, כלומר סמכות של גורם במשרד להטיל עיצומים כספיים על הגורמים שמפרים את הוראות החוק, אני חושש שתהיה בעיה באכיפת החוק הזה.

יעקב מרגי: תודה.

יעקב מרגי: נפתח את הדיון ברשותכם, חברי הכנסת.

יעקב מרגי: ניתן את רשות הדיבור לסירוגין – חבר כנסת ואחריו אורח.

יעקב מרגי: נתחיל עם תמר זנדברג, בבקשה.

תמר זנדברג: תודה, אדוני היושב-ראש, התחלתי קודם ואמרתי שהחוק הזה הוא חוק היסטורי.

תמר זנדברג: הוא חוק מאוד מאוד חשוב ודרמטי.

תמר זנדברג: הוא למעשה בא להקפיץ את ישראל מדרגה מאוד משמעותית ממאבק בעישון שהלך והתקדם עד שלב מסוים, בערך עד שנות השמונים ושם נתקע.

תמר זנדברג: ישראל הלכה ופיגרה מאוד אחורה אחרי מדינות העולם, בוודאי אחרי העולם המערבי המתוקן, מבחינת החקיקה שלה נגד עישון.

תמר זנדברג: בינתיים העולם התקדם בצעדים וישראל התבחבשה מאוד עד אותו יום בדצמבר 2018, שבו ישראל עשתה קפיצה מאוד משמעותית ובעצם יישרה קו בכמה נקודות חשובות: 1.

תמר זנדברג: הנושא של האריזות האחידות.

תמר זנדברג: 2.

תמר זנדברג: הנושא של ההצגה בקיוסקים.

תמר זנדברג: 3.

תמר זנדברג: הנושא של הפרסום, ו-4.

תמר זנדברג: הנושא של שיווק בנקודות מכירה, בכל מיני אירועים, בקמפוסים ובדברים מן הסוג הזה.

תמר זנדברג: צריך כבר עכשיו לומר, ויכול להיות שזה יעלה בהמשך הדיון, שהנושא של השוואת הסיגריות האלקטרוניות למוצרי העישון הרגילים בעצם הושווה בחוק הזה בהתאם לסטנדרט הבין-לאומי.

תמר זנדברג: החוק שם היום סיגריה אלקטרונית כמוצר עישון לכל דבר שכלול בחוק.

תמר זנדברג: הדבר היחיד שלא נכנס ונשאר פתוח עד היום הוא הנושא של העיתונות הכתובה, שנותר פה כבר שנים.

תמר זנדברג: שוב, לא נפתח את זה כרגע.

תמר זנדברג: החוק עשה קפיצת מדרגה מאוד מאוד משמעותית.

תמר זנדברג: אני רוצה לציין שוב לפרוטוקול את הקואליציה המאוד חריגה של חברי כנסת שהתאספו כאן מול כוחות חזקים באמת.

תמר זנדברג: היו כאן דיונים משמעותיים מאוד וכולנו מכירים את האופן התמנוני והמאוד מאוד מתוחכם.

יעקב מרגי: תמר, אנחנו ביום רביעי וחמישה ל-11 זה שעה קשוחה.

תמר זנדברג: כן, סליחה.

תמר זנדברג: בכל זאת, זה באמת רגע היסטורי אל מול האופן המאוד תמנוני ומתוחכם שלפיו חברות הטבק עובדות ומנסות להחדיר מכל כיוון את עצמן.

תמר זנדברג: עכשיו אנחנו בדיון ראשון של מעקב ואני מודה שלא הצלחתי להבין מדברי הפתיחה של משרד הבריאות מה עובד בחוק הזה ומה לא.

תמר זנדברג: להתרשמותי, אם הבנתי ממה שאמר חיים גבע הספיל - - -

יעקב מרגי: שהוא מקבל דיווחים.

יעקב מרגי: מה עושים עם הדיווחים?

יעקב מרגי: אנחנו לא יודעים.

תמר זנדברג: א', מה אופי הדיווחים.

תמר זנדברג: הנושא של הפרסומות – יש מודעה מקבילה לכל פרסומת?

תמר זנדברג: אין מודעה מקבילה?

תמר זנדברג: האם הפרסום באינטרנט שנכנס כנושא מאוד משמעותי עובד במלוא העוצמה?

תמר זנדברג: ב', הוא דיבר על היבוא כדבר שעובד.

תמר זנדברג: מהתבוננות בקיוסקים אני גם התרשמתי שזה עובד, אבל האומנם?

יעקב מרגי: הוא רושם את השאלות שלנו והוא יגיב אחר כך.

תמר זנדברג: עוד לפני שהגענו לסמכויות הפיקוח, הדיווח עצמו.

תמר זנדברג: האם הולכים ורואים איזה אחוז מהקיוסקים עבר להצגה - - -

יעקב מרגי: יש קיוסקים היום?

יעקב מרגי: אני חושב שעברו לפיצוציות.

יעקב מרגי: רק רציתי לדעת אם אני מעודכן.

תמר זנדברג: כן, פיצוציות.

תמר זנדברג: תיקנת אותי.

תמר זנדברג: האם בהיעדר סמכויות האכיפה שהוזכרו כאן על ידי היועץ המשפטי היה מעבר וולונטרי לעבודה לפי החוק בקיוסקים?

איתי עצמון: לשם כך צריך סמכויות פיקוח, סמכויות פיקוח ואכיפה.

איתי עצמון: המפקחים של משרד הבריאות, לו היו מוסמכים לפי החוק, היו אמורים לעבור ולערוך בדיקות פיקוח, לראות אם החוק מיושם.

תמר זנדברג: האם בהיעדר הסמכויות האלה אין לנו מידע?

יעקב מרגי: כמי שלא היה פעיל בחקיקה בסוף הכנסת העשרים, עולה הרושם כאילו לא השלמתם את החקיקה, או שהיה לחץ לא להכניס את זה.

יעקב מרגי: לא חשבתם על זה?

יעקב מרגי: הבנתי, תודה.

יעקב מרגי: לא שאלתי בשביל לקבל תשובה.

יעקב מרגי: תמר, בואי נסכם ונעבור הלאה.

תמר זנדברג: לסיכום, אני חושבת שהחוק הזה הוא קפיצת מדרגה באמת משמעותית ברמה הנורמטיבית.

תמר זנדברג: מהתרשמותי הוא גם קפיצת מדרגה בפועל, כלומר יש שינוי.

תמר זנדברג: אני רואה שינוי.

יעקב מרגי: השאלה, ואני לא רוצה התייחסות אליה עכשיו, היא אם מישהו יודע לומר לי אם נבדקו מגמות המסחר, המכירות.

תמר זנדברג: בדיוק.

תמר זנדברג: מה שחסר לנו כרגע זה נתונים.

יעקב מרגי: האם החוק השיג את תכליתו?

תמר זנדברג: מה שחסר לנו כרגע זה נתונים בכל סעיפי החוק, איפה השיג ואיפה לא השיג.

תמר זנדברג: ואיפה שלא השיג, מה צריך בשביל להשיג.

יעקב מרגי: תודה.

יעקב מרגי: יש לנו אורח שהוא גם חבר כנסת לשעבר, יהודה גליק, בבקשה.

יהודה גליק: תודה רבה, אדוני היושב-ראש, ואני מודה לך על כינוס הדיון.

יהודה גליק: אני מודה גם לכל חברי הכנסת שלמרות עיסוקיהם, כולל חברת כנסת שמועמדת היום לתפקיד, מצאה זמן לבוא לדיון הזה.

יהודה גליק: אני מברך אותה על כך ואני מברך את כל המשתתפים.

יהודה גליק: קודם כל, אני רוצה להבהיר בקצרה על מה אנחנו מדברים היום.

יהודה גליק: תבינו שגם אם מספר המתים מהקורונה בישראל יכפיל את עצמו בשנה הקרובה, אנחנו עדיין פחות מ-10% מהמתים מעישון.

יהודה גליק: זאת אומרת, אנחנו עומדים היום על 350 מתים, פי שניים זה 700, שזה פחות מ-10% - 8,000 איש מתים בישראל מדי שנה מעישון.

יהודה גליק: רק בשביל התמצית: 30% מהמתים בישראל הם מסרטן; 16% מדום לב פתאומי, דבר שקשור למחלות; רק 5% מתאונות; רק 2% מטרור וצה"ל וכולי.

יהודה גליק: דרך אגב, את נתונים הם מניתוח של אישה מאוד מרשימה שעברה ללשכה המרכזית לסטטיסטיקה בשנה האחרונה.

יהודה גליק: אישה ממש מרשימה, במקרה היא אשתי.

יהודה גליק: אלה הנתונים לגבי המוות בקרב אנשים צעירים בישראל.

יהודה גליק: אני רוצה להתייחס לדברים שנאמרו פה ולומר כמה הערות מאוד נקודתיות.

יהודה גליק: ראשית, אני באמת לא מבין למה הדרג שמגיע ממשרד הבריאות, עם כל הכבוד לחיים גבע וליועצת המשפטית, אני חושב שהיה צריך לבוא דרג קצת יותר גבוה, אבל לא ניכנס לזה.

יעקב מרגי: לא נכון.

יעקב מרגי: הרי ביקשנו ממונה לעניין האכיפה.

יהודה גליק: בסדר, זה פחות חשוב.

יהודה גליק: כשאנחנו היינו פה שאלנו לגבי אכיפה.

יהודה גליק: אמרו לנו: השתגעתם?

יהודה גליק: לא יכול להיות שהמשטרה תתערב באכיפה.

יהודה גליק: לא יכול להיות שהרשות המקומית, עם כל בעיות החניה, תתערב באכיפה.

יהודה גליק: פתאום, כשמגיעים למסכות על ילדה בת 13, המשטרה כן יכולה לאכוף.

יהודה גליק: פתאום, כשמגיעים לעניינים של התקהלות, המשטרה כן יכולה לאכוף.

יהודה גליק: פתאום.

יהודה גליק: כשמדובר פה על משהו שהוא פי כמה וכמה הורג, הוא רצח, תעשיות הטבק הן תעשיות רצח – אין אכיפה.

יהודה גליק: וזה אומר שילד בן 14 יכול להיכנס ולקנות סיגריה ואף אחד לא יבקש ממנו תעודת זהות.

יהודה גליק: בארצות הברית באותה תקופה, דצמבר 2019, נכנסה חקיקה שהעלתה את הגיל של מכירת סיגריות ל-21.

יהודה גליק: בישראל, משרד הבריאות לא עשה את זה.

יעקב מרגי: נא לסכם, יהודה.

יהודה גליק: המודעות בעיתונים – אנחנו בחקיקה, בין אם אהבתי ובין אם לא אהבתי, נתנו מתנה של מיליוני שקלים למשרד הבריאות.

יהודה גליק: נתנו מיליוני שקלים.

יהודה גליק: אתה יודע כמה עולה מודעה בעיתון?

יהודה גליק: הם בזבזו את הכסף הזה.

יהודה גליק: במקום לכתוב במודעות כמה זה רע וכמה זה רע – כולם יודעים שזה רע, למה לא פרסמו, למשל, את יכולות הגמילה?

יהודה גליק: שינצלו את המודעות האלה לפרסם איך אפשר לגמול.

יהודה גליק: אתם יודעים ש-70% מהאנשים שמעשנים רוצים להפסיק לעשן, אבל הם לא יכולים.

יהודה גליק: אז תנצלו את המודעות.

יהודה גליק: האם יש גוף מקצועי במשרד הבריאות שדן והחליט מה יהיה במודעות ומה לא יהיה במודעות?

יהודה גליק: אני חושב שהעניין הזה מאוד מאוד חשוב.

יהודה גליק: הזכירו פה את חברי הכנסת ואני רוצה להודות לארגונים: המיזם למיגור עישון, האגודה למלחמה בסרטן ולוועדת הכלכלה שבאמת עשו עבודה מאוד מאומצת.

יהודה גליק: אגב, גם הפיצוציות הכניסו את הנושא וזה ייאמר לזכותם.

יהודה גליק: רווח צדדי של העובדים בפיצוציות הוא שהם למדו לקרוא אנגלית.

יהודה גליק: הפיצוציות הכניסו את החפיסה האחידה; הכניסו ארונות, אבל הארונות האלה פתוחים בהרבה מאוד מקומות כי אין אכיפה.

יהודה גליק: זה מה שקורה.

יהודה גליק: אני חושב שבעניין הזה אנחנו צריכים שתהיה אכיפה וזה לא תפקיד משרד הבריאות.

יעקב מרגי: מי התנגד לאכיפה?

יהודה גליק: הרשויות התנגדו ואמרו שאי אפשר; המשטרה התנגדה ואמרה שאי אפשר; משרד הבריאות אמר שיהיו פקחים אבל זה לא נכון.

יהודה גליק: אין פקחים.

יעקב מרגי: הפרוטוקול הבין אותך.

יעקב מרגי: אני הבנתי.

יהודה גליק: הלכתי לשר האוצר דאז כחלון והשגתי 15 מיליון שקל תוספת למלחמה בעישון, אבל הוא לא הסכים להעסיק פקח אחד.

יהודה גליק: לא הוסיפו פקח אחד למשרד הבריאות.

יעקב מרגי: תודה.

יעקב מרגי: אימאן, בבקשה.

אימאן ח'טיב יאסין: בוקר טוב לכולם, אני לא הייתי קודם, מטבע היותי חדשה כאן, אבל אני מברכת על החוק הזה כחוק בריאותי משמעלה הראשונה.

יעקב מרגי: את אישה אמיצה.

יעקב מרגי: החברים שלך לא באו היום.

אימאן ח'טיב יאסין: אני אגיד את מה שאני מאמינה בו.

יעקב מרגי: כל הכבוד.

יעקב מרגי: אני גם מאלה.

אימאן ח'טיב יאסין: זה חוק בריאותי ממעלה ראשונה.

אימאן ח'טיב יאסין: זה גם חוק כלכלי וחברתי.

אימאן ח'טיב יאסין: אני רוצה להדגיש שהייתי מצפה לשמוע כאן נתונים לפני ואחרי החוק כדי לדעת למדוד באמת מה היה אפקטיבי, מה צריך להוסיף, מה צריך להוריד ובמה צריך להחמיר.

אימאן ח'טיב יאסין: נושא האכיפה הוא עניין מאוד מרכזי בכל הסיפור הזה.

אימאן ח'טיב יאסין: בנושא האכיפה, אני רוצה להגיד למה צריך להחמיר.

אימאן ח'טיב יאסין: בעיניי, יש אנשים שניזוקים מהעישון והם בכלל לא מעשנים.

אימאן ח'טיב יאסין: כל המעשנים הפסיביים.

אימאן ח'טיב יאסין: אנחנו כרשויות צריכים לדאוג לאותם אנשים במיוחד תינוקות, כשאנחנו יודעים כמה עישון מזיק לתינוקות וכמה יכול ליצור אצלם בעיות שיכולות להימשך זמן ארוך.

אימאן ח'טיב יאסין: אני רוצה להתייחס לנקודה אחרת בנושא האכיפה.

אימאן ח'טיב יאסין: אני מבינה שנושא האכיפה ממש בעייתי.

אימאן ח'טיב יאסין: אני רוצה להגיד גם כעובדת סוציאלית וגם כמנהלת מתנ"ס, כבודו מדבר על איסור מגיל 14.

אימאן ח'טיב יאסין: אני רואה ילדים בני שמונה ועשר שמעשנים.

אימאן ח'טיב יאסין: הנושא של הפיצוציות הוא ממש פיצוצייה שיש בה חומר נפץ.

אימאן ח'טיב יאסין: אנחנו יודעים ושותקים מה יש בלילה באותם מקומות.

יעקב מרגי: תודה.

יהודה גליק: באוכלוסייה הערבית הבעיה חמורה פי כמה.

יעקב מרגי: נמצא איתנו נציג לשכת המסחר בירושלים.

דרור אטרי: אני נשיא לשכת המסחר בירושלים.

דרור אטרי: ברשותך, אני אעביר את רשות הדיבור ליושב-ראש הענף, שיציג נתונים מקצועיים, ולאחר מכן אני אגיב על הדברים.

יעקב מרגי: בבקשה, אדוני.

דודו מתתיהו: כבוד היושב-ראש, קודם כל אני מבקש שיזמנו אותנו לישיבות כי אנחנו היחידים שמנסים להגן על הנושא של הפיצוציות.

דודו מתתיהו: אנחנו מבקשים שיזמינו אותנו לדיון.

יעקב מרגי: אחרי הדיון תיגש לצוות ויסבירו לך איך עושים את זה בצורה מקצועית.

יעקב מרגי: בבקשה, אדוני.

דודו מתתיהו: אני מקבל את מה שאמרת.

דודו מתתיהו: זה בסדר.

דודו מתתיהו: אני שומע פה את האנשים ואני חי בענף.

דודו מתתיהו: אני שומע דברים שהם משמועה.

דודו מתתיהו: בעלי הפיצוציות בארץ מקבלים כל דבר.

דודו מתתיהו: הקשבתי לבחור ממשרד הבריאות ואני רואה שמחפשים סתם דברים.

דודו מתתיהו: בואו, תצאו באופן אקראי לעשרים מקומות שתבחרו בארץ.

דודו מתתיהו: שיראה לי איפה יש ילד בן שמונה שמעשן סיגריה.

דודו מתתיהו: באיזו חנות זה לא מוצג נכון?

דודו מתתיהו: איזה שילוט בחנויות?

יעקב מרגי: רגע, רגע.

יעקב מרגי: מי שמלקט בארוחה, לא נשארת לו מנה וכל אחד נותן לו קצת.

יעקב מרגי: בסוף הוא אוכל יותר מאלה שקיבלו.

יעקב מרגי: תקשיב, היה שר מוערך, והוא עדיין שר, שכל הקריירה הולכת להישכח לו על מילה אחת שהוא אמר, שנקראת חרטא.

יעקב מרגי: יזכרו לו את זה לכל החיים, אתה יודע למה?

יעקב מרגי: קח בחשבון שלא בהכרח איפה שאתה חי ומה שאתה רואה, זאת המציעות.

יעקב מרגי: קח הנחת עבודה לכל החיים – סליחה שאני אומר לך את זה.

יעקב מרגי: אל תבוא ותגיד לי: איפה ראיתם ילד בן שמונה שמעשן?

יעקב מרגי: אתה רוצה שאגיד לך שראיתי?

יעקב מרגי: זה לא סיסמאות.

דודו מתתיהו: אתם מכלילים את כל השוק וזה לא נכון.

דודו מתתיהו: פיצוצייה היא לא פיצוץ.

דודו מתתיהו: זה עמך.

דודו מתתיהו: אסור לקרוא להם פיצוץ.

דודו מתתיהו: זאת מילה מאוד חמורה שאמרתם פה.

יעקב מרגי: מכובדי, אתה רוצה לנהל דיון?

דודו מתתיהו: אני רוצה לנהל דיון.

אימאן ח'טיב יאסין: מותר לכל אחד להגיד מה שהוא חושב ומה שהוא רואה.

יעקב מרגי: אני מבקש מלשכת המסחר לתת לנו נתונים, אם יש לך.

דודו מתתיהו: יש לי נתונים.

דודו מתתיהו: כל בעלי העסקים בארץ, לא מאהבת מרדכי, קיבלו את הכול מוגמר.

דודו מתתיהו: הם מקבלים ארונות – אלה לא ארונות אלא מתקפלים.

דודו מתתיהו: אי אפשר לקנות משהו אחר.

דודו מתתיהו: אין מקום שאפשר לקנות בו סיגריות דגם הישן, אז כולם עומדים בזה, אם הם רוצים או לא רוצים.

דודו מתתיהו: שילוט לא קיים בחנויות.

דודו מתתיהו: יש היום עלייה של קרוב ל-30% במכירת סיגריות וקל לכם לבדוק את זה.

דודו מתתיהו: יש עלייה של כמעט 30% במכירת סיגריות בארץ.

דודו מתתיהו: הסיגריות האלקטרוניות – כמעט כולן נעלמו מהשוק.

תמר זנדברג: ממה נובעת העלייה?

דודו מתתיהו: עלייה במכירה.

דודו מתתיהו: תבואי, אני אתן לך נתונים.

דודו מתתיהו: היו כמה טעויות גם בוועדה בכנסת, ואני אסביר אותן.

דודו מתתיהו: בנושא הטבק הקפיצו את המחיר וגרמו לאנשים לעשן יותר.

דודו מתתיהו: אנשים היו קונים טבק, עד שהיו מגלגלים, עד שזה – הקפיצו את המחיר במאה אחוז ואז כולם ירדו מזה.

דודו מתתיהו: אני רואה את המכירה של הסיגריות.

דודו מתתיהו: היום יש עלייה של 30% וכל יבואן יכול להגיד לך את זה.

דודו מתתיהו: קל לכם לבדוק את זה.

דודו מתתיהו: תשאלו את רשות המסים והם יגידו לכם כמה סיגריות נכנסות לארץ.

דודו מתתיהו: זה קל.

דודו מתתיהו: יש למעלה מ-30% עלייה וזה המון כסף.

דודו מתתיהו: אנשים מעשנים יותר ורואים את זה.

דודו מתתיהו: אני מבקש לומר משהו לסיום, אין משהו שאפשר לאכוף.

דודו מתתיהו: אם עושים משהו לא חוקי ותמצאו מישהו, תתקפו.

יעקב מרגי: תודה.

יעקב מרגי: אתם מכירים את גדי לוי ורונן סלומון?

דרור אטרי: הם נרשמו לדיון.

דרור אטרי: אין להם רוח הקודש.

דרור אטרי: אני מצר על כך, הם קולגות שלנו בתל אביב.

דרור אטרי: אני ארשום את זה לפניי כדי לקחת את זה בכובד ראש.

דרור אטרי: אדוני וחברי הכנסת שמעו פה דברים מדם ליבו של בעל עסק.

דרור אטרי: אני לא צריך לספר לכם מה המצב של בעלי העסקים.

דרור אטרי: למען גילוי נאות, אני אגיד לאדוני שאנחנו לא היינו בעד החוק וחשבנו שצריך לייצר תהליכים אחרים.

דרור אטרי: אדוני, אי אפשר להפיל על הכתפיים של העסקים את החינוך במדינת ישראל.

דרור אטרי: אני כואב את הכאב של המתים, אני כואב את הכאב של אנשים שמגיעים לרמות האלה.

דרור אטרי: ילד בן שמונה שמעשן, מבחינתי זה מזעזע כמו שזה מזעזע כל אחד.

יעקב מרגי: אני אומר משהו קצת בציניות כדי שתבין, המסחר לא נפגע.

יעקב מרגי: אם הייתה עלייה במסחר בסיגריות או פגיעה במסחר בסיגריות, הייתה עלייה בבתי המרקחת והתרופות שהם צריכים, או אצל מערכות הבריאות הפרטיות או הציבוריות.

יעקב מרגי: אבל זה בציניות, כפי שאמרתי לך.

דרור אטרי: אתה יודע, אדוני, שכל שינוי מחייב התארגנות, כל התארגנות מחייבת הוצאה כספית.

דרור אטרי: אנחנו צריכים להבין שמאחורי כל אמירה או כל חוק או כל תקנה שאנחנו מתקנים פה יש בני אדם שצריכים להחיל את זה.

דרור אטרי: בסופו של דבר מדובר גם בעסקים.

דרור אטרי: אני לא צריך לספר לך ואתה יודע את זה – אני יודע שאתה יודע את זה – שלבעלי העסקים זה לא דבר פשוט.

דרור אטרי: אמרתי בגילוי נאות שאנחנו התנגדנו וחשבנו שצריך להחיל דברים אחרים, אבל יושבים לפניך אנשי חוק, אדוני.

דרור אטרי: מרגע שתיקנו את התקנות, שמעת את ידידי – כולם ישבו כך.

דרור אטרי: חבר הכנסת המכובד, אני חושב שצריך לקחת את הדברים בפרופורציות ולראות באופן מפוכח על מי מחילים את האחריות.

דרור אטרי: אי אפשר שכל האחריות תיפול על העסקים וכשרוצים להחיל דברים, נותנים פרק זמן.

דרור אטרי: אני מחוקק פה לא מעט חוקים יחד עם שותפים – לא אני באופן אישי אלא יוזם תהליכים למען שיפור תהליכים, שיהיה יותר טוב לכולם.

דרור אטרי: נותנים פרק זמן של התארגנות מסודרת.

דרור אטרי: כל הפיצוציות התארגנו ועכשיו רוצים לייצר תהליך של אכיפה בזמן הזה, מבלי לתת להם - - -

יעקב מרגי: רק שאלנו, עוד לא ייצרנו כלום.

דרור אטרי: אני חושב שצריך להפעיל שיקול דעת.

דרור אטרי: אין שום בעיה, צריכה להיות פה אכיפה כמו כל דבר במדינת ישראל.

דרור אטרי: לא צריך להחיל את האחריות על העסקים, וצריך להבין שיש פה גם מערכת חינוך שצריך להחיל עליה.

דרור אטרי: יש פה מדינה שצריכה לקחת אחריות ואם מחילים חוק מסוים, צריך לתקצב אותו.

דרור אטרי: שנית, כשרוצים להחיל איזשהו תהליך, צריך לתת פרק זמן להתארגנות.

תמר זנדברג: היה להם פרק זמן ארוך.

יעקב מרגי: תודה.

יעקב מרגי: אני חושב שהרציונל שנעשה בהגנת הסביבה, כל המזהם – משלם; כל המרעיד – משלם.

יעקב מרגי: אני יכול להסכים איתך שהעלויות לא יהיו בקצה; העלויות יהיו בתחילת המשפך.

יעקב מרגי: חבר הכנסת יצחק פינדרוס, בבקשה.

יצחק פינדרוס: מורי ורבי, יושב-ראש הוועדה, מכיוון שאני חדש בחוק הזה בהחלט, ואני אחד מהנהנים מהחוק, בלשון המעטה, אני מודה שעישנתי הרבה שנים והפסקתי לפני עשר שנים.

יצחק פינדרוס: התחלתי לעשן בחזרה לפני כמה שנים, לצערי הרב.

יצחק פינדרוס: עובדתית, ואני מסתובב בכל הארץ, לא תמצא חנות עם סיגריות גלויות.

יצחק פינדרוס: אין דבר כזה.

יצחק פינדרוס: אני מסתובב בארץ וגמעתי כמה אלפי קילומטרים בשנה וחצי האחרונות בשלוש מערכות בחירות, ואין חנות שיש בה סיגריות גלויות.

יצחק פינדרוס: תאמין לי, אתה מסתובב בקניון ואתה צריך לעבור חנות-חנות לשאול אם הוא מוכר סיגריות.

יצחק פינדרוס: פיצוציות אתה מקווה שכן, אולי יש לו מוחבא או בארון.

יצחק פינדרוס: אין סיגריות גלויות וזאת האמת.

יצחק פינדרוס: לנושא הפיקוח, אני חייב לומר לך כמי שבא מהרשויות המקומיות, שזה צריך להיות על הרשות המקומית במסגרת רישוי העסקים שלהם.

יצחק פינדרוס: הם הקצה, הם האנשים שנמצאים בשטח.

יצחק פינדרוס: בסופו של דבר, רשות מקומית יכולה, יש לה את הכלים.

יצחק פינדרוס: העסק נמצא איתה בקשר כל הזמן.

יצחק פינדרוס: כמו שאמרת קודם, גם בנושא הארנונה, גם בנושא החניה, גם בנושא הפתיחה והרי גובים מהעסק גם אגרת שילוט.

יצחק פינדרוס: הייתי שם את הדבר הזה שהם מקיימים ממילא.

יצחק פינדרוס: אני לא יודע למה הם מתקוממים, כי הם מקיימים את זה.

יצחק פינדרוס: הייתי נותן לרישוי עסקים לפקח כי היום מקיימים את זה.

יצחק פינדרוס: בעוד שנה יתחילו שניים-שלושה לא לקיים כי הם יגלו שאין מי שמפקח על זה.

יצחק פינדרוס: היום הם עוד לא יודעים שאין מי שמפקח על זה אבל הם יידעו.

יצחק פינדרוס: שנית, אני לא הצלחתי להבין.

יצחק פינדרוס: אנחנו אמורים לשפר היום את התקנות?

יעקב מרגי: עוד לא, תלוי מה יהיו המסקנות.

יצחק פינדרוס: לדעתי, צריך למצות את ההליך שקורה עכשיו כי אנחנו לא יודעים מה המשמעות שלו.

יצחק פינדרוס: אני אומר את זה כמי שבא מהשטח, לא הייתי חלק מהחוק.

יצחק פינדרוס: לא הייתי משנה את זה.

יצחק פינדרוס: הדיוטי פרי הוא חלק מהתקנה?

יעקב מרגי: כן.

יצחק פינדרוס: זה נשמע לי קצת מוזר כי אנשים באים במיוחד לזה, אבל זה בסדר גמור.

יצחק פינדרוס: אני אומר דבר אחד, להטיל את האחריות על הפיקוח על הרשויות המקומיות כי הן נמצאות שם.

יצחק פינדרוס: זה לא עוד כוח אדם ושלא יבלבלו את המוח ולא שום דבר.

יצחק פינדרוס: הן נמצאות שם, הן עושות אגרות שילוט, הן עושות הכול.

יעקב מרגי: אני מייד אתן רשות דיבור לאורחים שלנו בזום.

יעקב מרגי: העלייה במכירה לא בהכרח אומרת שהייתה עלייה במספר המעשנים או בכמות המעשנים.

יעקב מרגי: אני מכיר בסביבה שלי מעשנים.

יעקב מרגי: בגלל רמת חיים גבוהה אדם יכול להדליק סיגריה לצורך של רגע או שניים.

יעקב מרגי: איך אומרים בלשון העם?

יעקב מרגי: לקחת שתיים-שלוש שאכטות ולזרוק את הסיגריה.

יעקב מרגי: פעם, עד שאדם לא קיבל צבע חום ביד ולא נשרף החום הפלסטי של הפילטר, הוא לא היה עוזב את הסיגריה.

יעקב מרגי: היום יש רמת חיים גבוהה ולכן זה לא בהכרח מצביע על עלייה.

יצחק פינדרוס: הוא אמר לך את ההסבר.

יצחק פינדרוס: בגלל שהעלו את המס על המגלגלים, הם התחילו לקנות סיגריות במקום לגלגל.

יעקב מרגי: עורך הדין עמוס האוזנר, המועצה הישראלית לעישון.

יעקב מרגי: האדם הכי רגוע בתחום הזה, בבקשה.

עמוס האוזנר: תודה רבה, אדוני.

עמוס האוזנר: השאלה שאני הייתי שואל היא אם החוק כל כך טוב וכל כך מוצלח, למה כל כך רע?

עמוס האוזנר: אתה רואה בכל העולם שכאשר העבירו חוקים, מייד העישון ירד.

עמוס האוזנר: כאשר הביאו קופסאות אחידות, שם לא היה עישון כמעט בכלל.

עמוס האוזנר: למה אצלנו לא?

עמוס האוזנר: מכיוון שאצלנו, אדוני יושב-ראש הוועדה וחברי הוועדה, משרד הבריאות הוא משרד רגולטורי שאינו ערוך לפיקוח ולביצוע.

עמוס האוזנר: הוא איננו יכול לפקח על הקורונה.

עמוס האוזנר: הוא שולח אנשים אחרים, אלה לא הפקחים של משרד הבריאות שמפקחים על קורונה.

עמוס האוזנר: רבותיי, כאן יש בעלי אינטרסים כבדים מאוד.

יעקב מרגי: מה כבודו ממליץ?

עמוס האוזנר: אני ממליץ שהאכיפה של החוק לא תעבור לרשויות המקומיות מכיוון שאת זה כבר ניסינו בנושא של איסור עישון במקומות ציבוריים.

עמוס האוזנר: שם כן נתנו להם את האכיפה, והם לא עושים כלום.

עמוס האוזנר: לכן אני מציע שיוקם גוף מיוחד.

עמוס האוזנר: מעמיסים על הסיגריות 6 מיליארד שקלים בכל שנה כך שכסף לא חסר כאן.

עמוס האוזנר: צריך להקים גוף מיוחד במסגרת משטרת ישראל.

יעקב מרגי: עוד לא מצאנו פרויקטור לקורונה ופיקוד העורף עוד לא לקח פיקוד.

עמוס האוזנר: אדוני, זה לא נושא מצחיק.

עמוס האוזנר: 8,000 איש מתים בכל שנה מעישון.

יעקב מרגי: אני אומר את זה בצער.

יעקב מרגי: אני מבין את האמירה שלך – צריך גוף שיתמקד רק בעשייה הזאת ויוקנו לו כל סמכויות הפיקוח, התקנים והיכולות.

יעקב מרגי: תודה רבה על העמדה הזאת.

יעקב מרגי: ד"ר יעל בר-זאב, בבקשה.

יעל בר-זאב: תודה רבה על רשות הדיבור.

יעל בר-זאב: אני רוצה להזכיר מה הייתה המטרה של החוק הזה.

יעל בר-זאב: המטרה העיקרית הייתה להוריד את הנגישות של בני הנוער.

יעל בר-זאב: אנחנו יודעים שבני נוער מתחילים לעשן בגילאים מאוד מאוד צעירים, ובסופו של דבר, מי שמתחיל לעשן מתמכר.

יעל בר-זאב: ואלה חיים של סבל ועוני.

יעל בר-זאב: כמו שחבר הכנסת הנכבד יצחק ציין, הוא בעצמו חזר לעשן.

יעל בר-זאב: חלק מהמטרה היא גם לעזור למעשנים שכבר נגמלו לא לחזור, על ידי זה שהם לא רואים את הסיגריות, לא רואים פרסומות לסיגריות.

יעל בר-זאב: זה מוריד את הסיכון לחזרה של מעשנים שכבר הצליחו להיגמל.

יעל בר-זאב: בפועל, אנחנו רואים שהחוק היום לא מיושם.

יעל בר-זאב: כשאני הולכת לפיצוציות ליד הבית עם הילדים שלי, רואים את הסיגריות.

יעל בר-זאב: הארונות לא סגורים כמו שצריך, רואים פרסומות במסווה.

יעל בר-זאב: אנחנו כל הזמן נלחמים וצריכים להיות כל הזמן מול השאלה האם זה מופיע בעיתון כמו שצריך או שאין בעיתון כמו שצריך?

יעל בר-זאב: הם עשו את זה כמו שצריך?

יעל בר-זאב: רק לפני כמה ימים ראיתי אתר אינטרנט שמפרסם עם תמונות של המוצרים.

יעל בר-זאב: גם אין למי לפנות.

יעל בר-זאב: אני רוצה להתקשר, אבל אין לי למי לפנות, אין למי להתלונן.

יעל בר-זאב: מתלוננים במשרד הבריאות?

יעל בר-זאב: אין לו סמכות.

יעקב מרגי: גברתי, משפט סיכום.

יעקב מרגי: מה את מציעה?

יעל בר-זאב: אני מסכימה עם עמוס שצריך ראייה מאוד מאוד רוחבית כי בחוק יש הרבה מאוד רמות שונות.

יעל בר-זאב: יש רמות שהן בפיצוציות ויש רמה הרבה יותר גבוהה של העיתונות, ואי אפשר לפתור את זה רק ברשות או רק במשרד הבריאות או רק במקום אחד.

יעל בר-זאב: צריך משהו הרבה יותר רוחבי.

יעל בר-זאב: תודה רבה.

יעקב מרגי: תודה.

יעקב מרגי: שירה כסלו, בבקשה.

שירה כסלו: תודה רבה על זכות הדיבור.

שירה כסלו: אני המנכ"לית של המיזם למיגור העישון.

שירה כסלו: באפריל האחרון ערכנו סקר, שנה וחצי אחרי כניסת החוק לתוקף בנושא של איסור פרסומת.

שירה כסלו: הסקר התקיים בקרב מדגם מייצג של בני נוער בגילאי 17-15 בחברה היהודית – בדיוק הקהל שאליו החוק מיועד.

שירה כסלו: שאלנו בני נוער היכן ובאיזו תדירות הם ראו פרסומות למוצרי עישון.

שירה כסלו: אני מזכירה לכם שפרסומת אסורה למעט ההחרגה של העיתונות המודפסת.

שירה כסלו: שלושה מקומות מובילים: 1.

שירה כסלו: החנויות.

שירה כסלו: 2.

שירה כסלו: העיתונות המודפסת.

שירה כסלו: 3.

שירה כסלו: אינטרנט ורשתות חברתיות.

שירה כסלו: בדיוק את אותה שאלה שאלנו גם ב-2018, לפני שהחוק נכנס לתוקף.

שירה כסלו: מבחינת החנויות, התדירות נשארה אותה תדירות לפני ואחרי החוק.

שירה כסלו: מבחינת העיתונות המודפסת, ובטח זה לא יפתיע אתכם, יש עלייה במספר הפרסומות שבני הנוער צופים ורואים.

יעקב מרגי: אני חושב שאם יש מוצר שלא זקוק לפרסום, זה הסיגריות.

שירה כסלו: בדיוק.

שירה כסלו: חברי הכנסת עצמם אמרו בדיונים שזה מה שיקרה, כי אנחנו מכוונים לערוץ פרסום אחד שהשארנו.

שירה כסלו: כן, אני חייבת לציין שיש ירידה קלה בפרסום באינטרנט וברשתות החברתיות, אבל קחו בחשבון שאנחנו לא רוצים ירידה.

שירה כסלו: אנחנו רוצים שלא יהיה פרסום בכלל.

שירה כסלו: דבר שני, שאלנו בני נוער איך הם משיגים את מוצרי העישון, כי החוק אומר שאסור למכור לקטינים מתחת לגיל 18.

שירה כסלו: רק שתבינו, 35% מבני הנוער שמעשנים, למעלה משליש, רוכשים בעצמם בחנויות.

שירה כסלו: בהשוואה לשנה קודמת ראינו עלייה של 37% ברכישה העצמית הזאת, לעומת 26% שהיו לפני שנה.

שירה כסלו: התוצאה של חוק שלא נאכף נראית בצורה ברורה בנתוני העישון עצמם.

שירה כסלו: נכון לאפריל 2020, לפני שלושה חודשים, 20% מבני הנוער בישראל – כל נער ונערה חמישי בישראל – מעשן.

שירה כסלו: ונמשכת מגמת העלייה בשיעורי העישון של בני נוער בשלוש השנים האחרונות.

שירה כסלו: לפני שנה היינו ב-15%, לפני שנתיים – ב-12%.

שירה כסלו: אם לא תהיה אכיפה לחוק הזה, הוא לא ייושם בזכות הרצון הטוב של חברות הטבק.

שירה כסלו: אתם רואים איך הם מדברים כאן, ושיעורי העישון של בני הנוער ימשיכו לעלות.

שירה כסלו: אם אתה שואל אותי מה צריך לעשות, ראשית צריכה להיות יחידה כמו שהמליצה התוכנית הלאומית במשרד הבריאות.

שירה כסלו: יחידה בתוך משרד הבריאות שתאכוף גם מבחינת הרמה הלאומית, כמו העיתונות והדיווחים על התכולה, ויהיו גם פקחים ברשויות המקומיות.

שירה כסלו: לא הרשויות המקומיות בהכרח, אלא פקחים ברמה ארצית שיוכלו לפקח על מה שקורה בחנויות.

יעקב מרגי: תודה.

יעקב מרגי: שבי גטניו.

שבי גטניו: בוקר טוב, אני מנכ"ל העמותה לדמוקרטיה מתקדמת.

שבי גטניו: קודם כל אני אברך את כבודו ואת מנהלת הוועדה לאה ורון על הדיון החשוב הזה.

שבי גטניו: אני מקווה שזה דיון אחד מיני רבים שנקיים באופן סיסטמתי.

שבי גטניו: אני פה בשביל להודיע שאתמול הוגש שוב החוק לביטול החרגת העיתונות הכתובה, מהחוק שאנחנו מדברים עליו עכשיו.

שבי גטניו: אני מקווה שכבודו יתמוך בקידום החקיקה הזאת ושישראל תפסיק להיות המדינה היחידה בעולם.

יעקב מרגי: אני לא בא מטעם האו"ם.

יעקב מרגי: אני בא להביע דעות.

שבי גטניו: אני יודע.

שבי גטניו: אני רק אדגיש לכבודו שישראל היא המדינה היחידה בעולם שיש לה חוק איסור פרסום מוצרי טבק, ושכוחה של העיתונות המודפסת הצליח להחריג את העיתונות המודפסת מהחוק.

שבי גטניו: אם רוצים אכיפה, זאת האכיפה האולטימטיבית – פשוט להעביר את החוק שאתמול הוגש ואז נגמור את כל הסיפור של אכיפה על הפרות ואי הפרות, על משהו שלא היה צריך להתקיים.

שבי גטניו: לפני 15 שנה כבר היה צריך להעביר אותו.

יעקב מרגי: המסר ברור, תודה רבה.

שבי גטניו: עוד רגע.

שבי גטניו: עוד עניין של אכיפה שחברי הכנסת לא אוכפים על עצמם, לצערי, זה החובה שלהם לדווח לציבור ולהגן עליו בזה, עם איזה חברות טבק ולוביסטים שלהן הם נפגשו.

שבי גטניו: אז אני מבקש, אכיפה זה לא רק כלפי אחרים, זה קודם כל מתחיל מכם, מדוגמה אישית.

יעקב מרגי: תודה רבה לך על סדרת החינוך.

יעקב מרגי: תודה.

יעקב מרגי: אני אוהב סדרות חינוך.

שבי גטניו: רק שנייה.

שבי גטניו: לכן מבקר המדינה קבע שחייבים.

יעקב מרגי: לא, השנייה נגמרה.

יעקב מרגי: מר גטניו, מר גטניו.

קריאה: פקידים מנהלים את המדינה, אתה מבין?

יעקב מרגי: מר גטניו, אתה תאלץ אותי להתייחס לא ברצינות בפעמים הבאות, כשאתה לא תשמע לי.

יעקב מרגי: כשאני אגיד לך לא, זה לא.

יעקב מרגי: נקודה.

יעקב מרגי: משרד המשפטים, גברת נילי פינקלשטיין, בבקשה.

נילי פינקלשטיין: אני מהמחלקה הפלילית בייעוץ וחקיקה, ולקראת הדיון ובעקבות פניות שקיבלתי, ערכתי איזושהי בדיקה מול גורמי האכיפה כדי להבין מה נעשה ומה ניתן לעשות מבחינת אכיפת העבירות שנקבעו בחוק.

נילי פינקלשטיין: בהמשך לדברים שהבהיר היועץ המשפטי לוועדה, אני מזכירה שהחוק לא קבע סמכויות אכיפה ופיקוח, אבל כן קבע עבירות פליליות.

נילי פינקלשטיין: המשמעות של הקביעה באופן הזה היא שאת העבירות הפליליות ניתן לאכוף – רק למשטרה יש סמכות לאכוף את העבירות האלה.

יעקב מרגי: וזה רק אם מישהו התלונן.

יעקב מרגי: אין אכיפה אקטיבית.

יעקב מרגי: נשמע אחרייך את היועצת המשפטית של המשטרה.

נילי פינקלשטיין: אני עוד לא אומרת מה קורה בשטח, אני מתארת את המצב המשפטי.

נילי פינקלשטיין: כרגע יש עבירות פליליות והסמכות לאכוף אותן לא הוגדרה בחוק על אף גוף.

נילי פינקלשטיין: לכן מין בררת מחדל כזאת היא שהמשטרה היא הגוף היחיד במדינה שמוסמך לאכוף את העבירות האלה.

נילי פינקלשטיין: בנוסף לכך, יש ערוץ אפשרי של אכיפה מינהלית באמצעות חוק העבירות המינהליות, אבל הערוץ הזה דורש גוף אכיפה שיכול לקחת על עצמו את האכיפה של העבירות כעבירות מינהליות.

נילי פינקלשטיין: מעבר לזה, יש אפשרות בחקיקה לקבוע מנגנוני אכיפה נוספים.

יעקב מרגי: תודה שאמרת לנו את זה, עכשיו אנחנו יודעים מה התפקיד שלנו.

יעקב מרגי: היועצת המשפטית של משטרת ישראל, בבקשה.

דקלה פוגל ברדה: בוקר טוב, אני אפתח ואומר שאומנם אכן למשטרה יש סמכות לחקור כל עבירה פלילית מהקלה ועד לחמורה.

דקלה פוגל ברדה: ככלל, המשטרה לא מטפלת בעבירות קנס בדרך כלל, למעט עבירות מסוימות שהוגדרו כמו, למשל, עבירות תעבורה ברמה מאוד מאוד נמוכה; העבירות של הקורונה מוגדרות כמשימה לאומית וזמנית.

דקלה פוגל ברדה: הסיבה לכך מאוד ברורה – המשמעות של משטרת ישראל כשהיא פותחת בחקירה, זה להפליל אנשים.

דקלה פוגל ברדה: זה לפתוח להם תיקי חקירה, זה רישום פלילי שלא לומר שיש לו המון משמעויות אחרות.

דקלה פוגל ברדה: אני לא אפרט פה על עיכובים ומעצרים.

דקלה פוגל ברדה: יש שאלות נוספות שצריכות לעלות, כמו למשל, מי יגיש את כתב האישום, איזה בית משפט ידון.

דקלה פוגל ברדה: יש המון שאלות שנלוות לכל מה שקשור לפתיחה בחקירה פלילית.

דקלה פוגל ברדה: אני אומר שמרבית עבירות הקנס, הפליליות אבל בהיבטים רגולטוריים, לא נאכפות על ידי המשטרה – למשל פקודת הדיג, אז משרד החקלאות בתמונה.

דקלה פוגל ברדה: זה משהו שהוא מאוד סביר.

דקלה פוגל ברדה: לכן, באירועים הללו יש דרכים אלטרנטיביות ולא חקירה פלילית על ידי המשטרה.

דקלה פוגל ברדה: יש עבירות מינהליות, יש קנס, יש הגדרה של עבירות חטא ומי שאוכף אותן היום הם גופים ייעודיים שהוסמכו למטרות האלה.

דקלה פוגל ברדה: יש מפקחים – לא שוטרים אלא מפקחים – שזה תפקידם: לטפל בתחום הצר והמאוד חשוב שעליו הם מופקדים.

דקלה פוגל ברדה: אני אתן דוגמה רלוונטית למקרה שלנו, בריאות הציבור.

דקלה פוגל ברדה: מעבר לזה, אני בטח לא אפתיע אף אחד כשאני אומר שמשטרת ישראל, על שלל התפקידים שהיא מבצעת וההיקף שלהם ביחס למשאבים, לא מתעדפת אכיפה של עבירות קנס.

דקלה פוגל ברדה: היא מפעילה את מלוא כובד משקלה על לחימה בפשעים חמורים, בארגוני פשע ובסדר ציבורי.

יעקב מרגי: גברתי, אני אומר לך בהומור שיש כאלה שיחלקו עלייך, ויגידו שרואים אותם דווקא יותר באכיפת קנסות.

יעקב מרגי: כמי שבא מהנגב, זאת התחושה שלי.

דקלה פוגל ברדה: האמירה הזאת משתלבת עם האמירה הרחבה יותר, שבמקומות הנכונים צריך להימנע מהכתמת אזרחים באכיפה פלילית.

דקלה פוגל ברדה: בעניין הזה, אני חושבת שגם משרד המשפטים יכול לומר את דברו.

דקלה פוגל ברדה: באופן ספציפי אני אומר שגם מה שקרה עם החוק הזה מצביע על העובדה שמשטרת ישראל, מלכתחילה היה ברור שלא אמורה לאכוף אותו.

דקלה פוגל ברדה: עוד בדיונים על הצעת החוק המקורית, נציגי המשטרה שנכחו בהם הבהירו שלא מדובר באכיפה שתיעשה על ידינו.

דקלה פוגל ברדה: אנחנו גם הסברנו למה.

דקלה פוגל ברדה: אני גם אגיד שבתיקון האחרון, אדוני, שקרה ממש לאחרונה, משטרת ישראל אפילו לא נכחה בדיונים כי היה ברור שזה לא מונח לפתחנו.

דקלה פוגל ברדה: שוב, ההיגיון לכך מאוד - - -

יעקב מרגי: גברתי, תודה.

יעקב מרגי: אני חושב שהצלחת להבהיר לנו בצורה הכי ברורה את ההעדפות של המשטרה, ובצדק.

יעקב מרגי: את יודעת מה?

יעקב מרגי: גם אנחנו לא רוצים שבררת המחדל הראשונה תהיה הכתמה פלילית.

יעקב מרגי: יש מדרג.

יעקב מרגי: זאת דעתי, ואנחנו מדינה דמוקרטית.

יעקב מרגי: מאז הכנסת העשרים לכנסת העשרים ושלוש השתדרגנו ואנחנו מדינה דמוקרטית.

יעקב מרגי: בדרך לכיוון אחר, אבל כרגע עדיין דמוקרטית.

יעקב מרגי: גם אנחנו חושבים כך.

יעקב מרגי: אם גם האכיפה המינהלית וקנסות לא יעזרו והתופעה תחמיר, תסכימו איתי שעומדת הזכות למחוקק למרות זאת לחוקק.

דנה פרוסט: כבר היום יש סמכות שיורית.

יעקב מרגי: אני אומר לך בגדול שגם אנחנו לא מעדיפים שתהיה הכתמה פלילית.

יעקב מרגי: תודה רבה, אני חושב שהדברים הובנו.

יעקב מרגי: דנה פרוסט, בבקשה.

יעקב מרגי: מאחר ואתם תבואו הרבה, זה שנרשמתם לדיון לא מקנה רשות דיבור.

יעקב מרגי: יכולת לסיים את הדיון ורק לזכור את הפנים שלכם.

יעקב מרגי: לא מעבר לזה.

דנה פרוסט: קיבלתי, אני מודה לך.

דנה פרוסט: אני מהאגודה למלחמה בסרטן.

דנה פרוסט: אני רוצה להזכיר ולחדד את נושא מגפת העישון, שבאמת גובה את חייהם של 8,000 איש מידי שנה, ומתוכם, כמו שהוזכר, גם 800 אנשים שמעולם לא עישנו.

דנה פרוסט: החשיבות של החוק היא באמת מתוך רצון להוריד את שיעורי העישון דרך מניעת התחלת עישון על ידי בני נוער.

דנה פרוסט: אני חושבת שהאינטרס הזה הוא אינטרס ציבורי לא רק בהיבט הבריאותי, כי מגפת העישון גורמת לא רק לתמותה אלא גם לתחלואה מרובה.

דנה פרוסט: לכן האינטרס הציבורי נוגע גם בהיבט הכלכלי.

דנה פרוסט: בסופו של דבר, כל ההשקעה הרבה בבריאות היא כתוצאה מעישון.

יעקב מרגי: היועצת שלי אמרה לי אתמול, בדיון מקדים שקיימנו לפני הדיון היום, שיש מדינות שבהן החוק מגביל מגיל 21, מתוך הנחת עבודה שאם הנער הבוגר לא יעשן עד גיל 21, הוא כבר לא יעשן.

יעקב מרגי: השאלה אם זה מבוסס.

דנה פרוסט: יש תוכנית עולמית, אסטרטגיה סדורה, להורדת שיעורי עישון.

דנה פרוסט: הצעדים שהחוק הזה נוקט בהם, הם חלק מאותה אסטרטגיה שחלקה מדברת גם על העלאת גיל המכירה לגיל 21.

דנה פרוסט: עוד נקודה שאנחנו לא נוגעים בה כעת היא העלאת המיסוי על מוצרי עישון, שהיא עוד מדרגה למניעת התחלת עישון בקרב בני נוער.

דנה פרוסט: אני חושבת שזאת צריכה להיות המחשבה שעומדת בראש כל מי שדובר כאן.

דנה פרוסט: בשורה התחתונה, אנחנו באמת מדברים על חיי אדם.

דנה פרוסט: אנחנו יכולים להציל חיי אדם.

יעקב מרגי: המיסוי לא יעזור כל כך אם במקביל לא נחזיר את הסמכות ההורית במדינת ישראל.

יעקב מרגי: בבקשה, דנה.

יעקב מרגי: אני משחרר כדי לא לקבל אולקוס.

דנה פרוסט: שמעתי שנאמר שלא רואים אכיפה.

דנה פרוסט: אני יכולה לומר שזה לא מדויק.

דנה פרוסט: יש הרבה מקומות שבהם הארונות תקולים, הגיעו תקולים או שהם לא נסגרים עד הסוף כי ככה הם בנויים.

דנה פרוסט: יש הרבה מקומות שרואים בהם את חפיסת הסיגריות והמטרה העיקרית של החוק היא להסתיר את זה מהמרחב הציבורי, כדי שזה לא יהיה משהו נורמלי.

דנה פרוסט: אנחנו רוצים שילדים יגדלו במדינת ישראל, כשמוצרי עישון הם לא משהו נורמלי.

דנה פרוסט: שהם לא רואים את זה בפרסומות, שהם לא רואים את זה בפרסום סמוי, שיש שחקן שהם מעריצים והוא מעשן.

דנה פרוסט: זה לב ליבו של החוק.

דנה פרוסט: דבר אחרון להוסיף, ברשותך, בסופו של דבר ניתן פרק זמן ארוך מאוד להתארגנות לכל הגורמים, גם לגורמי המסחר, גם לרשויות האוכפות והמחוקקות.

דנה פרוסט: אנחנו מדברים על למעלה משנה וחצי ואני חושבת שזה צריך לעמוד בראש העניינים.

דנה פרוסט: אם אנחנו על הקמת גוף שינהל את כל נושא המלחמה במגפת העישון, ברור לכולנו שייקח זמן עד שזה יקרה.

דנה פרוסט: לכן, בינתיים, לפרק הזמן הזה, צריך להטיל סמכויות ספציפיות ואחריות ספציפית על מי שיכול לאכוף את החוק.

דנה פרוסט: אנחנו ממליצים על המשטרה.

יעקב מרגי: תודה.

יעקב מרגי: ד"ר מרק לוריא.

מרק לוריא: שלום, אני מהוועדה להגבלת העישון.

מרק לוריא: תודה שאתה מקיים את הדיון.

מרק לוריא: אני כן התלוננתי על הנושא הזה ואני מדבר רק על נושא איסור ההצגה.

מרק לוריא: התלוננתי במשרד הבריאות.

מרק לוריא: אחרי שהחוק נכנס סוף סוף לתוקף בינואר, משרד הבריאות פרסם מודעות בעיתונות שאומרות: אם אתם רואים את זה, תשלחו הודעה לכתובת אי-מייל כלשהי.

מרק לוריא: שלחתי הודעה לכתובת האי-מייל וקיבלתי את התגובה הזאת של משרד הבריאות: "לצערי, אין בחוק סעיף המאפשר אכיפה בכלל ולכן אין אפשרות לאכוף את החוק.

מרק לוריא: " זאת התגובה של המשרד וזה גם פורסם אחר כך בעיתונות.

יעקב מרגי: אותו פקיד שכתב לך, מילא את תפקידו.

ד"ר מרק לוריא: התייעצתי גם עם עורך הדין עמוס האוזנר ואחרים, ואמרו לי לפנות למשטרה.

ד"ר מרק לוריא: פניתי למשטרה, הייתי בתחנת מוריה בירושלים ואחרי שבוע הם אמרו לי שהם סגרו את התיק.

ד"ר מרק לוריא: מה הסיבה שהם סגרו את התיק?

ד"ר מרק לוריא: זאת לא עבירה פלילית.

ד"ר מרק לוריא: אז עכשיו קיבלנו סוף סוף איזושהי אמירה של משרד המשפטים שזאת כן עבירה פלילית.

ד"ר מרק לוריא: דרך אגב, גם הם נתנו לי פתק למי כן לפנות, הם אמרו לי לפנות למשרד הבריאות.

יעקב מרגי: אתה יודע, המציאות הזאת קורית יום-יום.

יעקב מרגי: הכנסת מחוקקת חוק, המשטרה עוד לא מעודכנת.

יעקב מרגי: לדוגמה עכשיו, בעידן הקורונה.

יעקב מרגי: ועדת הקורונה אישרה או לא אישרה ומכוח זה, גם קנסות או צווי סגירה שניתנו קודם, בטלים.

יעקב מרגי: השוטר אומר לו: יש לך צו סגירה והוא תקף.

יעקב מרגי: שאלתי יועצת משפטית של ועדת הקורונה והיא אומרת לי שזה מבוטל רטרואקטיבית.

יעקב מרגי: אני לא מתפלא על המחלוקת הזאת.

יעקב מרגי: בבקשה, אדוני, תמשיך.

ד"ר מרק לוריא: המשכתי ושלחתי פנייה למשרד הפנים והם הפנו את זה למשטרה.

ד"ר מרק לוריא: קיבלתי פחות או יותר את התשובה שקיבלנו עכשיו.

ד"ר מרק לוריא: קודם כל, הם אמרו שזאת לא עבירה פלילית וחוץ מזה, שהסמכות היא בידי שר הבריאות והוא צריך למנות וכולי – נא לפנות למשרד הבריאות.

קריאה: אבל זאת כן עבירה פלילית.

ד"ר מרק לוריא: פניתי לוועדה שלכם ודרך אגב, הוועדה הכי מקצועית בכנסת, קיבלתי תשובה מאוד מאוד ברורה שזאת כן עבירה פלילית ולכן, רק המשטרה יכולה לאכוף את הוראות החוק.

ד"ר מרק לוריא: העברתי את כל המסמכים האלה גם למשטרה, גם למשרד לביטחון פנים, גם למשרד הבריאות.

ד"ר מרק לוריא: אף אחד לא הגיב.

ד"ר מרק לוריא: העברתי גם ליועץ המשפטי לממשלה לענייני פלילים, שהעביר את זה כנראה לעורכת הדין נילי פינקלשטיין.

ד"ר מרק לוריא: כבר כמה חודשים אני מחכה לתשובה וסוף סוף היא ניתנה הבוקר.

ד"ר מרק לוריא: אני אגיד לך מה הפתרון שאני רואה, ואני רוצה לתקן את המצב לחברי הכנסת.

ד"ר מרק לוריא: אני רואה את זה בכל מקום.

ד"ר מרק לוריא: צילמתי ארבעה מקומות בירושלים השבוע, שניים בדיוק ליד הבית שלי, שרואים בהם בבירור את הסיגריות כשנכנסים.

ד"ר מרק לוריא: בחלק מהן יש וילון ובכל פעם שאני נכנס, הווילון פתוח.

ד"ר מרק לוריא: לדעתי, אם תהיה אכיפה, ואני לא מדבר על אלפי שוטרים שיסתובבו בכל הארץ.

ד"ר מרק לוריא: אני מדבר על שני שוטרים, זה כל מה שאני מבקש.

ד"ר מרק לוריא: שני שוטרים עם הכתבת של ערוץ 12.

ד"ר מרק לוריא: הם ייכנסו, יראו את זה כמה ימים ובזה נגמר העניין.

ד"ר מרק לוריא: הרשות המקומית היא כן פתרון, אבל זה תהליך ארוך של עבירה מינהלית.

ד"ר מרק לוריא: הבעיה עם רשות מקומית היא שיש הרבה חנויות נוחות שמוכרות סיגריות, שהן בדרכים, בהן אין רשות מקומית.

ד"ר מרק לוריא: למשל, בכל מטה יהודה, המועצה האזורית הכי גדולה בארץ, יש אפס פקחים.

ד"ר מרק לוריא: אין להם פקחים בכלל.

ד"ר מרק לוריא: זה המצב.

יעקב מרגי: לסיכום, מה אתה רוצה שיהיה?

ד"ר מרק לוריא: אני רוצה שהוועדה תחליט שהמשטרה תעשה את מה שהחוק מטיל עליה.

יעקב מרגי: לפי דעתך אפילו לא צריך תיקון חקיקה.

ד"ר מרק לוריא: נכון, שהם יאכפו את החוק.

ד"ר מרק לוריא: יש עשרות אלפי שוטרים שנמצאים בכל הארץ, מדן ועד אילת.

תמר זנדברג: מתי נדע נתוני עישון?

תמר זנדברג: הייתה ירידה?

תמר זנדברג: עלייה?

תמר זנדברג: דיון שלם ואנחנו לא יודעים האם החוק אפקטיבי?

תמר זנדברג: לא אפקטיבי?

יעקב מרגי: יהיו, יהיו.

ד"ר מרק לוריא: יש לי נתונים מרשות המסים מחצי השנה האחרונה, ויש עלייה של 17% בערך בכמות הסיגריות שנמכרו בארץ.

ד"ר מרק לוריא: בטבק לגלגול יש ירידה של יותר מ-60% בגלל השינוי במחיר.

ד"ר מרק לוריא: השינוי במחיר של טבק לגלגול קרה בתחילת 2019 וראינו ירידה בגלגול ועלייה קטנה יחסית של מספר הסיגריות.

תמר זנדברג: מתי הפעם הבאה ייערך סקר העישון של משרד הבריאות?

ד"ר מרק לוריא: יש עלייה.

ד"ר מרק לוריא: היא לא של 30%, היא בערך 17% מתחילת השנה.

יעקב מרגי: תודה.

יעקב מרגי: עורכת הדין טל וינר שילה, בבקשה.

טל וינר שילה: לעניין העבירות המינהליות, אני רוצה להגיד שמשרד הבריאות, כמו שכבר הוזכר, אין לו מערך אכיפה מתאים בשום נושא שנמצא תחת חסותו.

טל וינר שילה: אין לו מערך אכיפה ואם יהיה תיקון חקיקה כזה, מדובר בתיקון תקציבי שידרוש תקנים.

יעקב מרגי: גברתי, רגע.

יעקב מרגי: הבנתי שאני מדבר עם יועצת משפטית ולא עם תקציבנית של משרד הבריאות.

יעקב מרגי: תעשי לי טובה, אני אוהב דיונים איכותיים ותאמיני לי, אני יודע שאם מטילים סמכויות, צריך לתת כלים למשרדים.

יעקב מרגי: תודה, זה מיותר.

יעקב מרגי: חשבתי שאת רוצה להוסיף משהו אחר.

יעקב מרגי: אני אגיד לך למה אני מתעקש, ראשית כי היום יום רביעי ובעוד כמה דקות אני צריך לסיים.

יעקב מרגי: דבר שני, אני לא רוצה לתת פרס לבעלי תפקידים ממשרדי ממשלה כאלה ואחרים, שצריכים לבוא לומר את העמדה שלהם ולא באים לדיונים.

יעקב מרגי: תודה.

יעקב מרגי: יש אורחים בזום שרוצים להתבטא בקצרה ולא דיברו?

יעקב מרגי: אני לא מבין גדול במסחר, אבל אני זוכר שבחקיקה הקודמת פיליפ מוריס היו דומיננטיים.

יעקב מרגי: הם איתנו בדיון?

שרון פליישר בן יהודה: כן, שלום לכולם, אני סמנכ"לית רגולציה ותקשורת בפיליפ מוריס.

שרון פליישר בן יהודה: חשוב לי להגיד שמרגע שהחקיקה עברה, עשינו כל מאמץ למרות שהיו לוחות זמנים מאוד קצרים, כדי לעמוד בחוק באופן מלא.

שרון פליישר בן יהודה: זה כלל עבודה מול מפעלים בחו"ל, שהיו צריכים להתאים את כל האריזות לחוק בישראל.

שרון פליישר בן יהודה: עשינו את זה באופן מלא ודאגנו לעבוד בשיתוף פעולה עם אלפי קמעונאים ברחבי הארץ על מנת לוודא שבאמת הם מקבלים סחורה לא ממותגת ועומדים באופן מלא בחקיקה.

שרון פליישר בן יהודה: אחד הנושאים שעלו בזמנו בחקיקה, והעלה את זה עכשיו חבר הכנסת לשעבר גליק, הוא ש-70% מהמעשנים הקיימים לא מצליחים להפסיק לעשן.

שרון פליישר בן יהודה: מה שלנו חשוב ובעבר דיברנו עליו, הוא שגם אותם שלא מפסיקים לעשן – חלקם לא רוצים – חייבת להיות להם אלטרנטיבה שהיא פחות מזיקה עבורם.

שרון פליישר בן יהודה: רק לאחרונה, ממש השבוע קיבל מינהל המזון והתרופות האמריקאי, ה-FDA, החלטה אחרי שלוש שנים של בחינה מאוד מאוד מקיפה, בה הוא בדק גם מידע שפיליפ מוריס העבירה לו וגם מידע עצמי.

שרון פליישר בן יהודה: הוא הגיע למסקנה שיש מכשירי עישון אלטרנטיביים, שמבוססים על חימום טבק ולא על בעירה.

שרון פליישר בן יהודה: בגלל שהם רק מחממים ואין שם בעירה, הם מפיצים משמעותית פחות חומרים מזיקים.

תמר זנדברג: הוא לא קיבל שום החלטה כזאת.

קריאה: למה נותנים לה לעשות כאן פרסומת?

יעקב מרגי: אדוני, אני מבקש לתת לה לדבר.

דנה פרוסט: במהלך הדיונים בפעם הקודמת – לא הייתי בחלק מהדיונים.

דנה פרוסט: הצטרפתי לחברה רק עכשיו – נאמר לפרוטוקול על ידי משרד הבריאות, שברגע שרשות התרופות האמריקאית, ה-FDA, תקבל החלטה לגבי הפנייה של חברת פיליפ מוריס – זה לא קשור לפיליפ מוריס עצמה אלא דובר באלטרנטיבות פחות מזיקות למעשנים, נאמר לפרוטוקול של הוועדה שהמשרד יהיה מוכן לשבת ולבחון את

קריאה: כמה זמן דיבור היא מקבלת ולמה נותנים לאנשים - - -

יעקב מרגי: אדוני, אני אמחק אותך מרשימת התפוצה ואתה לא תדבר יותר בוועדת הכלכלה.

יעקב מרגי: נקודה.

יעקב מרגי: אני יודע לטפל באנשים כמוך.

יעקב מרגי: אין לך תרבות דיון בכלל.

יעקב מרגי: בבקשה, נא להזדרז.

שרון פליישר בן יהודה: ההחלטה של ה-FDA היא החלטה היסטורית.

שרון פליישר בן יהודה: אנחנו מבקשים שכמו שמשרד הבריאות התחייב בוועדה וגם כמו שהוא התחייב לפני בג"ץ, ייפתח דיון על מנת לבחון איך אנחנו משנים את ההגדרה שמוצרים אלטרנטיביים שמבוססים על בעירה לא יוגדרו באותה הגדרה כמו סיגריה, ותינתן להם - - -

תמר זנדברג: סליחה, קשקוש מוחלט.

יעקב מרגי: תמר, לא.

יעקב מרגי: זה מפריע לי.

תמר זנדברג: פשוט קשקוש מוחלט.

תמר זנדברג: אין שום החלטה כזאת של ה-FDA.

יעקב מרגי: תמר, לא.

יעקב מרגי: הפרוטוקול לא רושם.

יעקב מרגי: תמר, לא.

יעקב מרגי: לא.

יעקב מרגי: לא יהיה.

תמר זנדברג: אחת הבעיות שהחוק הזה בא לפתור זה האופן שבו הם דוחפים את הסיגריות האלקטרוניות והאלטרנטיביות לבני נוער.

תמר זנדברג: אז עכשיו הם גם רוצים להמשיך להעביר את זה ברישוי הוועדה.

יעקב מרגי: גברתי, אני לא פותח את זה לדיון וזה לא הדיון.

יעקב מרגי: גברתי, זה לא יהיה.

יעקב מרגי: אני מבקש לסכם במספר משפטים בודדים.

שרון פליישר בן יהודה: אנחנו מבקשים שגם הרגולטור הישראלי, כמו ה-FDA, יביא לדיון ויבחן את מכלול הראיות המדעיות.

יעקב מרגי: אני אענה לך.

יעקב מרגי: אני מכבד את דעתך, שמענו אותה.

יעקב מרגי: בשונה מאחרים, האוזניים שלי מחוסנות לשמוע דברים שמקפיצים אחרים.

יעקב מרגי: תקשיבי, אם את חושבת שיש מקום כפי שציינת, אנא פני למשרד הבריאות.

יעקב מרגי: הוועדה לא תהיה אקטיבית בנושא הזה.

יעקב מרגי: נקודה.

יעקב מרגי: סתמנו את הדיון.

יעקב מרגי: תפני למשרד הבריאות, אדרבה.

יעקב מרגי: רבותיי, אני רוצה לגשת לסיכום.

יעקב מרגי: קודם כל, הוועדה מודה לכל החברים שהשתתפו, לחברי הכנסת, לאורחים ולאורחים בזום.

יעקב מרגי: הוועדה דורשת ממשרד הבריאות להעביר אליה עד ה-16 באוגוסט 2020 סקירה מפורטת ונתונים המתייחסים למספרי המעשנים בכל שנה, לגיל המעשנים וכדומה, ליישום החוק בנושא פרסום והגבלת שיווק של מוצרי טבק ועישון.

יעקב מרגי: הוועדה התרשמה כי על אף שחלק מהוראות החוק נכנסו לתוקף במרס 2019, לא פעל המשרד לקדם אכיפה אפקטיבית של החוק.

יעקב מרגי: הוועדה קוראת למשרד הבריאות להביא לכנסת הצעה לתיקון החוק, שתקנה סמכות פיקוח ואכיפה לאנשי משרד הבריאות, לרבות סמכות להטלת עיצומים כספיים.

יעקב מרגי: ואני אומר לכם למה אני דורש את זה, כי בהצעת חוק ממשלתית שאתם הבאתם, משרד הבריאות, הייתה התייחסות לסמכויות אכיפה.

יעקב מרגי: אנחנו נעזור לכם אם צריך תקנים ממשרד האוצר וכל כלי עבודה.

יעקב מרגי: אנחנו נעזור לכם כוועדה.

יעקב מרגי: לכן אנחנו דורשים את זה מכם, שאתם תביאו הצעת חוק מתוקנת שתטפל בסוגיית האכיפה.

יעקב מרגי: בנוסף לאמור, הוועדה קוראת לנציג משרד הבריאות לסיים תהליך שהוא מקיים, בעניין האכיפה דרך המנגנונים של חוק רישוי עסקים לגבי הוראות החוק הרלוונטיות לבתי עסק.

יעקב מרגי: אני מודיע כי על אף שהתפרצות הקורונה כעת במוקד, קיימים גורמי תחלואה קשים כתוצאה מעישון של מוצרי טבק.

יעקב מרגי: לפיכך, הוועדה בראשותי תיתן עדיפות ותקדם הצעות חוק עם סמכויות פיקוח ואכיפה שתעביר הממשלה.

יעקב מרגי: תאמינו לי, למרות שגברת לאה ורון יש לה סדרי עבודה ברורים והיא לא אוהבת לבטל דיונים, גם אם יהיה סדר-יום, תביאו את הצעת החוק הממשלתית ואנחנו נזיז את הכול ונקדם אותה.

יעקב מרגי: לא יהיה לכם שום תירוץ.

יעקב מרגי: תודה רבה, הישיבה נעולה.